Oslo-regionen

Oslo-regionen er en storbyregion som omgir hovedstaden Oslo i Norge. Byregionen er alltid definert ved bykommunen Oslo som senter og som regel med et utvalg omlandskommuner rundt.


== Hovedstadsmeldingen ==
I Hovedstadsmeldingen defineres Oslo-regionen i diverse deler og nivåer. Disse regiondelene blir brukt som grunnlag for statistiske oversikter av staten.
Oslo
Det første nivået i Oslo-regionen er Oslo. Det består i sin helhet av Oslo kommune som også har status som fylke og har femten bydeler. Oslo har en befolkning på 697 010 per 1. januar 2021. Oslo omtales som hovedstaten, bysamfunnet og Oslo-regionens kjerne.
Oslo tettsted
Det andre nivået i Oslo-regionen er Oslo tettsted som definert av SSB. Tettstedet er det sammenhengende bebygde området (tettbygd areal) i Oslo samt nabokommunene Asker, Bærum, Lier, Lillestrøm, Lørenskog, Nittedal, Nordre Follo og Rælingen. Tettstedet Oslo har 1 064 235 innbyggere per 1. januar 2022. Betegnelser med liknende bruk er byområdet, Oslo-området, Oslo og omland og Oslo med nabokommuner. I desember 2018 ble det rapportert at befolkningen i Oslo tettsted hadde passert én million. Oslo kalles landets største by på grunnlag av tettstedet Oslo.Oslo og Akershus
Det tredje nivået i Oslo-regionen er Oslo og Akershus. Oslo og Akershus har tradisjonelt blitt kalt for Oslo-regionen men staten refererer ikke lenger til den geografiske enheten som Oslo-regionen. Akershus er nå slått sammen med Buskerud og Østfold til fylkeskommunen Viken. Det er et godt samarbeid mellom Oslo og Viken og det er flere statlige etater som følger dette nivået i Oslo-regionen, blant annet Fylkesmannen i Oslo og Viken.
Hovedstadsregionen
Det fjerde nivået i Oslo-regionen er hovedstadsregionen. I hovedstadsmeldingen blir hovedstadsregionen betegnet som den funksjonelt integrerte regionen som har Oslo som kjerne. I Stortingsmeldingen gis det ikke en fast definisjon av begrepet – men det kan assosieres både med Oslo tettsted og med storbyregionen Oslo. I enkelte tilfeller så blir Oslo, samt Asker og Bærum referert til som hovedstadsregionen. Kommunene har felles inndelinger for noen statlige etater, blant annet Oslo politidistrikt og både Asker prosti og Bærum prosti tilhører Oslo bispedømme. Mesteparten av bebyggelsen i kommunene regnes som en del av tettstedet Oslo. Historisk sett så utgjorde Aker i Aker og Follo fogderi dagens Oslo, samt Asker-bygda og dagens Bærum.
Storbyregionen Oslo
Det femte nivået i Oslo-regionen er storbyregionen Oslo, ofte kalt Stor-Oslo. I den såkalte storbymeldingen defineres det 10 by- og 6 storbyregioner i Norge, der Oslo-regionen er den største av storbyregionene. Storbyregionene er byregioner rundt byer som er spesielt viktig for sin respektive landsdel. Oslo-regionen er desidert størst og har derfor fått spesiell behandling av regjeringen. Oslo-regionen deles i fem områder: Oslo kommune, de indre deler av Stor-Oslo, de ytre deler av Stor-Oslo, Drammens-regionen og Mosse-regionen. Stor-Oslo omfatter 31 kommuner og har 1 546 706 innbyggere per 1. januar 2021. Storbyregionen er definert på basis av NIBRs analyser av geografiske og pendlingsmessige forhold, eller såkalt pendleromland og bymessig bebyggelse. Kommunene som utgjør storbyregionen, delregionene til kommunene og innbyggertallet for kommunene vises i tabellen nedenfor:

Oslo-regionen interkommunalt politisk råd
Det sjette nivået i Oslo-regionen er Oslo-regionen IPR. Den ledes av byrådslederen i Oslo, og består av følgende medlemmer per 9. juni 2022:
Fylkeskommuner

Viken, Innlandet og Oslo.Kommuner i Viken

Aremark, Asker, Aurskog-Høland, Bærum, Drammen, Eidsvoll, Enebakk, Fredrikstad, Frogn, Gjerdrum, Halden, Hole, Hurdal, Hvaler, Indre Østfold, Jevnaker, Kongsberg, Krødsherad, Lier, Lillestrøm, Lunner, Lørenskog, Marker, Modum, Moss, Nannestad, Nes, Nesodden, Nittedal, Nordre Follo, Rakkestad, Ringerike, Rollag, Rælingen, Råde, Sarpsborg, Sigdal, Skiptvet, Ullensaker, Vestby, Våler, Øvre Eiker og Ås.Kommuner i Innlandet

Eidskog, Gjøvik, Gran, Grue, Hamar, Kongsvinger, Løten, Nord-Odal, Nordre Land, Ringsaker, Stange, Søndre Land, Sør-Odal, Vestre Toten, Østre Toten og Åsnes.Kommuner i Vestfold og Telemark

Holmestrand, Horten, Notodden og Tinn.I tillegg så er følgende regionråd representert i Oslo-regionens styre:

Samarbeidsrådet for Nedre Romerike, Gardermo-regionen, Kongsvinger-regionen, Follo-rådet, Rådet for Mosse-regionen, Søndre Viken regionråd, Indre Østfold regionråd, Halden-regionen, Regionrådet for Hadeland, Asker-Bærum, Drammens-regionen, Rådet for Ringeriks-regionen, Kongsberg-regionen, Vestfold-kommuner, Hamar-regionen og Gjøvik-regionen.De 64 kommunene dekker et areal på ca. 32.054 km² og hadde en befolkning på omtrent 2,1 millioner per 2016. Det gir omtrent 65,5 innbyggere per km². I for eksempel hele Nederland er samme tall over 395 innbyggere per km².
Østlandet
De siste nivået i Oslo-regionen er Østlandet. Hele Østlandet har til sammen 2 593 085 innbyggere per 1. januar 2015 fordelt på fire fylker.  Østlandet har et areal på 94 575 kvadratkilometer som tilsvarer ca. 30% av arealet i fastlands-Norge. Østlandet har en befolkning som tilsvarer ca. 50% av Norges befolkning og befolkningstettheten er 26.4 innbyggere per kvadratkilometer. Østlandet utgjøres av fylkene Innlandet, Oslo, Vestfold og Telemark og Viken.


== Viken ==
Fylket Viken som ble etablert 1. januar 2020 ved en sammenslåing av de tidligere fylkene Buskerud, Akershus og Østfold tok utgangspunkt i Oslo-regionen som definert av Stortinget. En av de viktigste rollene gitt til fylkene er å skape en effektivt samordnet plan for samferdsel og kollektivtransport som tilfredsstiller kravene til reisende passasjerer, ofte pendlere. Det var ikke optimalt og måtte krysse flere fylkesgrenser for pendlere fra Drammens-regionen og Østfold. Innbyggerne i de områdene er en del av Oslos bo- og arbeidsmarked og pendlerstrømmene preges av det. I Oslo og tidligere Akershus er det Ruter som er ansvarlig for å drifte kollektivtrafikken mens i Drammens-regionen (Buskerud) er det Brakar og i Østfold er det Østfold Kollektivtrafikk. Et slik fragmentert utvalgt av kollektivselskaper er ikke gunstig for innbyggerne som reiser i Oslo-regionen utenfor tidligere Akershus fylke. Særlig var det viktig for Drammens-regionen og være i samme fylke som resten av Oslo-regionen. Bystyret i Drammen kommune gjorde det i 2017 kjent at de skulle sende forespørsel til Stortinget om å overføres fra Buskerud til Akershus fylke om fylkesgrensene ikke ble justert.


== Se også ==
Liste over norske storby- og byregioner
Byregioner i Norge
Region
Byregion
Næringsregion
Liste over norske byer
Liste over norske byer regnet etter grunnleggelse
Liste over Norges største tettsteder


== Referanser ==